Foto: FAH

USKOK je podigao optužnicu protiv zagrebačkog gradonačelnika Milana Bandića i još dvoje okrivljenika zbog kaznenog djela zlouporabe položaja i ovlasti.

"Nakon što je optužno vijeće Županijskog suda u Zagrebu vratilo optužnicu koju je USKOK 13. veljače 2015. podigao protiv gradonačelnika Zagreba i dvoje okrivljenika, USKOK je sukladno odluci suda proveo dodatne dokazne radnje i podigao optužnicu kojom se okrivljenicima stavlja na teret počinjenje kaznenog djela zlouporabe položaja i ovlasti", stoji na stranicama DORH-a.

Bandić: Mirno spavam

Bandić je u trenutku kada je objavljen podatak da je podignuta optužnica gostovao na Radiju Sljeme, gdje mu je odmah priopćena vijest, javlja HRT. Nakon što mu je objašnjeno o čemu se radi, izjavio je kako ga cijela situacija ne uznemiruje.

"Ne znam o čemu se radi pa ne mogu komentirati. Pa kako je podignuta optužnica, pa ta optužnica već traje?", prvo je upitao, a nakon što mu je objašnjeno da je u tijeku bila dodatna istraga, ona o pogodovanju udruzi "U ime obitelji", kazao je kako u vezi svega "mirno spava".

Tekst se nastavlja ispod oglasa

Uskok: Pogodovali udruzi "U ime obitelji" i oštetili Grad za 308.000 kuna



Podsjetimo, Optužno vijeće zagrebačkog Županijskog suda vratilo je krajem ožujka USKOK-u na doradu optužnicu protiv Bandića, njegova suradnika Ivice Lovrića i voditeljice Tržnica Zagreb Zdenke Palac, koje se tereti za pogodovanje udruzi "U ime obitelji", kojoj su navodno priskrbili nezakonitu korist od najmanje 308 tisuća kuna.

> Uskok protiv Bandića podigao optužnicu zbog financiranja udruge "U ime obitelji"

Istraga je utvrdila da je Bandić od Lovrića zatražio da se o trošku grada Zagreba tiskaju plakati i propagandni materijal. Bandić se pobrinuo za isporuku materijala diljem zemlje, kao i za emitiranje radio i televizijskih spotova.

Bandić tražio da se pogura inicijativa Željke Markić



"Optužnicom se prvookrivljeniku M. B., gradonačelniku Grada Zagreba, stavlja na teret da je, nakon što je prihvatio zamolbu građanske inicijative „U ime obitelji“ za pomoć u vezi prikupljanja potpisa za raspisivanje referenduma „Birajmo zastupnike imenom i prezimenom“, 19. rujna 2014. donio Zaključak o pokroviteljstvu Grada Zagreba vezano uz navedene aktivnosti građanske inicijative u razdoblju od 21. rujna do 5. listopada 2014., a kojim pokroviteljstvom nije bila obuhvaćena i financijska potpora. Potom je prvookrivljeni M. B., protivno navedenom Zaključku, od drugookrivljenog I. L., pročelnika Ureda za obrazovanje, kulturu i sport Grada Zagreba, zatražio da za potrebe građanske inicijative 'U ime obitelji' na račun Grada Zagreba organizira tiskanje letaka i plakata za područje cijele Republike Hrvatske, njihovu isporuku te snimanje i emitiranje radijskih spotova", stajalo je u prvotnoj optužnici USKOK-a.

